b'\n_START_ARTICLE_\nDrept de proprietate\n_START_PARAGRAPH_\nDreptul de proprietate  este, conform Codului civil, dreptul unei persoane de a se bucura \xc8\x99i dispune de un lucru \xc3\xaen mod exclusiv \xc8\x99i absolut, \xc3\xaens\xc4\x83 \xc3\xaen limitele determinate de lege. \xc3\x8en func\xc8\x9bie de titular \xc8\x99i caracteristici, proprietatea poate fi privat\xc4\x83 sau public\xc4\x83.\n_START_SECTION_\nNo\xc8\x9biune\n_START_PARAGRAPH_\nDreptul de proprietate privat\xc4\x83 este definit ca dreptul real principal care confer\xc4\x83 titularului s\xc4\x83u atributele de posesie, folosin\xc8\x9b\xc4\x83 \xc8\x99i dispozi\xc8\x9bie (jus possidendi, jus utendi, jus fruendi, jus abutendi) asupra bunului apropriat \xc3\xaen form\xc4\x83 privat\xc4\x83, atribute care pot fi exercitate \xc3\xaen mod absolut, exclusiv \xc8\x99i perpetuu, cu respectarea limitelor materiale \xc8\x99i a limitelor juridice . Poate fi titular al dreptului de proprietate privat\xc4\x83 at\xc3\xa2t o persoan\xc4\x83 fizic\xc4\x83, c\xc3\xa2t \xc8\x99i o persoan\xc4\x83 juridic\xc4\x83, inclusiv statul. \xc3\x8en cazul \xc3\xaen care \xc3\xaens\xc4\x83 statul de\xc8\x9bine bunuri cu titluri de proprietate privat\xc4\x83, acestea sunt supuse aceluia\xc8\x99i regim juridic ca bunurile aflate \xc3\xaen proprietatea oric\xc4\x83rei alte persoane._NEWLINE_Posesia (jus possidendi) este dreptul de a st\xc4\x83p\xc3\xa2ni bunul. \xc3\x8en acest sens este un element de drept, iar nu unul de fapt (care rezult\xc4\x83 din st\xc4\x83p\xc3\xa2nirea concret\xc4\x83 a bunului). Folosin\xc8\x9ba (jus utendi \xc8\x99i jus fruendi) cuprinde at\xc3\xa2t utilizarea bunului, c\xc3\xa2t \xc8\x99i culegerea fructelor acestuia. Dispozi\xc8\x9bia (jus abutendi), are dou\xc4\x83 elemente: dispozi\xc8\x9bia material\xc4\x83 asupra bunului (\xc3\xaen cazul bunurilor corporale (care exprim\xc4\x83 posibilitatea de a modifica forma lucrului, a transforma, distruge sau consuma substan\xc8\x9ba acestuia) \xc8\x99i dispozi\xc8\x9bia juridic\xc4\x83 (ce exprim\xc4\x83 posibilitatea \xc3\xaenstr\xc4\x83in\xc4\x83rii \xc3\xaen tot sau \xc3\xaen parte a dreptului de proprietate).\n_START_SECTION_\nCaracterele juridice ale dreptului de proprietate privat\xc4\x83\n_START_PARAGRAPH_\nDreptul de proprietate privat\xc4\x83 este un drept absolut, exclusiv \xc8\x99i perpetuu. Dreptul de proprietate este un drept absolut pentru c\xc4\x83 titularul s\xc4\x83u are libertatea oric\xc4\x83rei ac\xc8\x9biuni sau inac\xc8\x9biuni \xc3\xaen leg\xc4\x83tur\xc4\x83 cu bunul s\xc4\x83u. Caracterul exclusiv cuprinde dou\xc4\x83 idei: monopolul titularului dreptului de proprietate asupra bunului s\xc4\x83u \xc8\x99i excluderea ter\xc8\x9bilor, inclusiv a autorit\xc4\x83\xc8\x9bilor publice, de la exercitarea prerogativelor propriet\xc4\x83\xc8\x9bii. \xc3\x8en fine, dreptul de proprietate este perpetuu, \xc3\xaen sensul c\xc4\x83 el dureaz\xc4\x83 at\xc3\xa2ta vreme c\xc3\xa2t exist\xc4\x83 \xc8\x99i bunul care face obiectul dreptului; \xc3\xaen plus, dreptul de proprietate nu se stinge prin neuz \xc8\x99i nu poate fi pierdut prin interven\xc8\x9bia prescrip\xc8\x9biei extinctive.\n_START_SECTION_\nLimitele exercit\xc4\x83rii dreptului de proprietate privat\xc4\x83\n_START_PARAGRAPH_\nLimitele exercit\xc4\x83rii dreptului de proprietate pot fi materiale sau juridice. Limitele materiale, \xc3\xaen cazul bunurilor corporale, constau \xc3\xaen limitele fizice ale bunului. \xc3\x8en cazul terenurilor, de pild\xc4\x83, proprietarul \xc3\xae\xc8\x99i poate exercita atributele dreptului s\xc4\x83u pe toat\xc4\x83 suprafa\xc8\x9ba terenului, inclusiv deasupra acestuia (p\xc3\xa2n\xc4\x83 la limita inferioar\xc4\x83 a spa\xc8\x9biului aerian, care este obiect al dreptului de proprietate public\xc4\x83),  \xc8\x99i \xc3\xaen subsol, cu men\xc8\x9biunile c\xc4\x83, potrivit Constitu\xc8\x9biei, bog\xc4\x83\xc8\x9biile subsolului fac obiectul exclusiv al propriet\xc4\x83\xc8\x9bii publice \xc8\x99i c\xc4\x83 subsolul poate fi utilizat pentru efectuarea de lucr\xc4\x83ri de interes general, sub condi\xc8\x9bia \xc3\xaens\xc4\x83 a desp\xc4\x83gubirii proprietarului._NEWLINE_Limitele juridice se stabilesc fie prin lege, fie de c\xc4\x83tre o instan\xc8\x9b\xc4\x83 judec\xc4\x83toreasc\xc4\x83, fie de c\xc4\x83tre proprietar, printr-un act juridic \xc3\xaencheiat de acesta. Ele sunt o modalitate de limitare a exerci\xc8\x9biului absolut al dreptului de proprietate \xc3\xaentr-un mod care s\xc4\x83 concilieze interesul particular al proprietarului cu cel general sau cu interesele altor particulari. _NEWLINE_Exemple de astfel de limit\xc4\x83ri juridice (care sunt de regul\xc4\x83 prezentate sub forma dreptului de servitute sunt: obliga\xc8\x9bia de \xc3\xaengr\xc4\x83dire a caselor, cur\xc8\x9bilor \xc8\x99i gr\xc4\x83dinilor, obliga\xc8\x9bia de a respecta o distan\xc8\x9b\xc4\x83 minim\xc4\x83 fa\xc8\x9b\xc4\x83 de proprietatea vecin\xc4\x83 \xc3\xaen cazul realiz\xc4\x83rii de planta\xc8\x9bii sau construc\xc8\x9bii, dreptul de trecere pe proprietate vecin\xc4\x83 \xc3\xaen cazul lipsei unui drum de acces la drumul public etc._NEWLINE_Alte limit\xc4\x83ri juridice aduse exerci\xc8\x9biului dreptului de proprietate sunt reglement\xc4\x83rile care \xc8\x9bin de disciplina \xc3\xaen construc\xc8\x9bii, regimul terenurilor forestiere \xc8\x99i agricole, posibilitatea aplic\xc4\x83rii, \xc3\xaen anumite condi\xc8\x9bii a unor m\xc4\x83suri de rechizi\xc8\x9bie, expropriere sau confiscare a bunurilor etc.\n_START_SECTION_\nDezmembr\xc4\x83mintele dreptului de proprietate privat\xc4\x83\n_START_PARAGRAPH_\nDezmembr\xc4\x83mintele dreptului de proprietate sunt acele drepturi reale de\xc8\x9binute asupra unui bun al altei persoane. Ele confer\xc4\x83 titularului lor numai o parte din atributele dreptului de proprietate, de regul\xc4\x83 cel al folosin\xc8\x9bei bunului. Acestea sunt dreptul de uzufruct, dreptul de uz, dreptul de abita\xc8\x9bie, dreptul de servitute \xc8\x99i dreptul de superficie.'